2. MЕТОДОЛОГИЯ И ИНСТРУМЕНТИ

Комисията събра обратна информация във връзка със своята пътна карта и проведената онлайн обществена консултация (ООК) чрез онлайн въпросници. Получените отзиви по отношение на пътната карта бяха анализирани в количествено и качествено отношение, за да се определят предизвикателствата, възможностите и приоритетите за действие. Проведената онлайн обществена консултация съчетаваше набор от затворени въпроси (респондентите отговарят, като избират измежду няколко предварително определени възможни отговора) и отворени въпроси (респондентите са свободни да напишат отговор по свой избор, който трябва да се вмести в рамките на 1000 символа). Въпросникът на ООК се съсредоточи върху три основни аспекта: i) селските райони днес, ii) селските райони на бъдещето, и iii) управление на селските райони.

Някои от въпросите в специалното проучване на Евробарометър № 504 се отнасяха до положението на селските райони, начина, по който нещата са се променили от 2009 г. до 2020 г., както и до целите за развитие на селските райони, втория стълб на общата селскостопанска политика (ОСП). Проучването беше проведено в ЕС-27 в периода между 3 август и 15 септември 2020 г. Бяха интервюирани общо 27 237 граждани на ЕС от различни социални и демографски категории, в повечето случаи по метода „лице в лице“ и на техния майчин език. Предвид въздействието на COVID-19 и последващите мерки в областта на здравето и безопасността, интервюирането по метода „лице в лице“ не беше възможно или беше възможно само до известна степен в някои държави, поради което бе заменено с онлайн интервюта. Между 9 и 18 април 2021 г. в ЕС-27 беше проведено и специално експресно проучване на Евробарометър № 491 за оценка на приоритетите, върху които следва да се съсредоточи дългосрочната визия за селските райони. Общо 25 841 граждани на ЕС бяха интервюирани по телефона. Проучването обхващаше следните теми: 1) инвестиции на ЕС в селските райони, 2) транспорт и връзки до селските райони, 3) последици на пандемията от COVID-19, 4) екологични проблеми в селските райони, 5) участие на жителите на селските райони.

Инициативата за дългосрочна визия беше представена също и по време на редица събития , проведени в целия ЕС, с цел допитване до мнението на заинтересованите страни в селските райони, както и на регионалните и местните органи. Представителите на Комисията определиха основните теми за всяко от събитията. Бяха проведени също така целеви консултации със заинтересованите страни, а именно с националните органи, работещи по въпроси, свързани с развитието на селските райони — чрез Комитета за управление на развитието на селските райони, и със заинтересованите от развитието на селските райони страни — чрез групата за граждански диалог по въпросите на развитието на селските райони, както и по време на управленските заседания на мрежите на селските райони на ЕС. Във връзка с разработване на визията беше предприето ръководено от Съвместния изследователски център (JRC) и основано на участието на заинтересованите страни прогнозно проучване в рамките на поредица от заседания на тематичната група за дългосрочна визия за селските райони, създадена в рамките на Европейската мрежа за развитие на селските райони (ЕМРСР).

Освен това, с подкрепата на ЕМРСР Комисията подготви семинарен пакет“ „Welcome to our Rural“ [„Добри дошли в нашите селски райони“], предлаган на 22 езика на ЕС и достъпен онлайн, от който националните мрежи на селските райони (НМСР) и други заинтересовани страни от селските райони можеха да изтеглят материал, който да им позволи да организират местни прояви с участие на широка основа, поставяйки акцент върху своя собствен район и неговото вероятно и желано развитие от настоящия момент до 2040 г. Резултатите бяха докладвани на Комисията под формата на „фишове с данни за събраната информация“, обобщаващи резултатите от дискусиите в рамките на семинарите. НМСР адаптираха материала към своите местни условия, както и според времето и ресурсите, с които разполагаха. Някои групи се придържаха доста близо към моделите; други ги използваха по-свободно; а трети разработиха допълнителни и креативни начини, за да се допитат до жителите на селските райони относно тяхната визия за бъдещето на селските райони на Европа през 2040 г. Поради пандемията от COVID 19 почти всички семинари се проведоха по-скоро виртуално, отколкото „лице в лице“. Повече подробности за резултатите могат да се намерят в доклада на ЕМРСР Rural Voices: A qualitative analysis of the findings from stakeholder workshops contributing to the Long-term Vision for Rural Areas [Гласът на селските райони: Качествен анализ на констатациите от семинарите на заинтересованите страни с принос към дългосрочната визия за селските райони].

И накрая, по време на Седмицата на визията за селските райони: Как си представяме бъдещето на европейските селски райони, основана на широко участие конференция, организирана онлайн от ЕМРСР в тясно сътрудничество с Комисията между 22 и 26 март 2021 г., бяха представени, обсъдени със заинтересованите страни и допълнително развити резултатите от различните направления на консултацията. Бяха организирани и специализирани семинари по ключови теми (включително 8 семинара с участието на заинтересованите страни, работни пленарни сесии, 11 събития, които съпътстваха провеждането на тези сесии, тържественото връчване на Rural Inspiration Awards [награди за източници на вдъхновение за селските райони] на ЕМРСР, платформа, където различните заинтересовани страни и мрежи представиха своите дейности и инициативи, свързани с визията). Намерението беше да се предоставят максимален брой възможности за обмен между участниците, така че да се получи събирателна картина за това какво именно трябва да включва визията за селските райони по мнението на заинтересованите страни. Всички презентации и цялата информация от събитието са на разположение на интернет страницата на ЕМРСР.

3. ДЕЙНОСТИ В РАМКИТЕ НА КОНСУЛТАЦИЯТА

a. Консултация относно пътната карта на Комисията

Свързаната с визията консултация относно пътната карта беше отворена за коментари от 22 юли до 9 септември 2020 г. Бяха получени отговори от общо 198 заинтересовани страни, включително представителства на регионални интереси, тематични мрежи, международни организации, публични (национални, регионални и местни) органи, граждански организации, академични среди и отделни граждани.

По-голямата част от предоставените документи за изразяване на позиция се отнасяха до съдържанието на инициативата, а не до самата пътна карта (в която се поставяше акцент върху процеса). Във всеки случай приносът на заинтересованите страни в тази връзка също беше взет предвид при анализа на резултатите от проведената онлайн обществена консултация (ООК).

б. Проведена онлайн обществена консултация (ООК)

Обществената консултация, открита от 7 септември до 30 ноември 2020 г., събра общо 2326 отговора от всички 27 държави членки и 87 документа за изразяване на позиция от различни заинтересовани страни.

Що се отнася до категориите отговорили заинтересовани страни, 62 % са граждани (52 % от които се определят като живеещи в селски райони, а 9 % — като живеещи в отдалечени селски райони), 9 % — предприятия и сдружения, 5 % — академични и научноизследователски институции, 9 % — публични органи, 7 % — НПО, 5 % — мрежи за развитие на селските райони и 2 % — други респонденти.

През април 2021 г. беше проведено експресно проучване на Евробарометър, което да допълни резултатите от ООК с представителна извадка от населението на ЕС.

Резултатите от ООК могат да бъдат намерени за справка във „Factual Summary on the public consultation on the long/term vision for rural areas“ [„Обобщение на фактите от обществената консултация относно дългосрочната визия за селските райони“], както и в „Synthesis of the online public consultation on the Long-term Vision for Rural Areas“ [„Обобщение на проведената онлайн обществена консултация относно дългосрочната визия за селските райони“].

в. Проучвания на Евробарометър

Почти всички респонденти в рамките на специалното проучване на Евробарометър № 504 (95 %, +3 процентни пункта от 2017 г. насам) смятат, че селското стопанство и селските райони са важни за бъдещето. За тенденцията в по-дългосрочен план свидетелства отбелязаното от 2009 г. насам увеличение с пет процентни пункта на техния относителен дял.

Респондентите бяха запитани дали нещата в селските райони в тяхната страна са се подобрили, влошили или са останали почти същите в сравнение с преди десет години. По-голям дял от респондентите смятат, че нещата са се подобрили, що се отнася до достъпа до високоскоростни интернет връзки и транспортната инфраструктура, която осигурява връзка с градовете. Противно на това, относително мнозинство от тях отговаря, че нещата са се влошили по отношение на възможностите за работа и здравните услуги (фигура 3).